Mal-metru borra hija mistennija li tinżel fil-Grigal tal-Istati Uniti wara li maltempata qalila tas-silġ ħalliet minn ta’ lanqas sebgħa mejta fl-istat ta’ New York il-bieraħ. Kienu rrapurtati wkoll imwiet minħabba l-maltemp f’New Hampshire u f’Michigan. Partijiet mill-belt ta’ Buffalo diġa jinsabu miksijiet b’metru u nofs borra. Il-Gvernatur ta’ New York Andrew Cuomo ddeskriva l-maltempata tas-silġ bħala “avveniment storiku” għax din is-sena l-borra bdiet kmieni. It-temperaturi kesħin komplew jolqtu partijiet kbar tal-Istati Uniti u xekklu l-ivjaġġar. Residenti spiċċaw maqbudin fi djarhom u fil-karozzi filwaqt li r-riħ qawwi u toroq miksijin silġ ikkaġunaw diversi inċidenti u waslu biex ingħalqu ħafna skejjel f’xi partijiet tal-Istati Uniti.